На основу члана 45. став 1. Уредбе о методологији управљања јавним политикама, анализи ефеката јавних политика и прописа и садржају појединачних докумената јавних политика („Службени гласник РС”, број 8/19), и члана 41. Пословника Владе („Службени гласник РС”, бр. 61/06 – пречишћен текст, 69/08, 88/09, 33/10, 69/10, 20/11, 37/11, 30/13, 76/14, 30/18 и 8/19 – др. пропис), на предлог Министарства заштите животне средине,

Одбор за привреду и финансије, одређује

ПРОГРАМ ЈАВНЕ РАСПРАВЕ О

ПРЕДЛОГУ СТРАТЕГИЈЕ НИСКОУГЉЕНИЧНОГ РАЗВОЈА РЕПУБЛИКЕ

СРБИЈЕ СА АКЦИОНИМ ПЛАНОМ

1. У поступку припреме Стратегије нискоугљеничног развоја Републике Србије са Акционим планом, Министарство заштите животне средине, спроводи јавну расправу о Предлогу стратегије нискоугљеничног развоја Републике Србије са Акционим планом, (у даљем тексту: Предлог стратегије), који је саставни део овог програма.

2. Јавна расправа о Предлогу стратегије спроводи се у периоду од 27. децембра 2019. године до 24. јануара 2020. године.

3. Учесници у јавној расправи су представници државних органа и организација, јавних служби, привредних субјеката, пословних удружења, стручне јавности, удружења, међународних организација, као и други заинтересовани учесници.

4. Текст Предлога стратегије биће постављен на интернет презентацији Министарства заштите животне средине, [www.ekologija.gov.rs](http://www.ekologija.gov.rs) и на порталу е-управе.

5. Примедбе, предлози и сугестије достављају се Министарству заштите животне средине, Београд, Омладинских бригада 1 или електронским путем на е-mail адресу: sekretarijat@ekologija.gov.rs, са назнаком „Јавна расправа – Предлог стратегије нискоугљеничног развоја Републике Србије са Акционим планом”.

6. Јавну расправу о Предлогу стратегије организоваће Министарство заштите животне средине у виду презентације и консултација на стручној јавној расправи која ће се одржати у просторијама EU INFO CENTAR, Краља Милана 7, Београд, 13. јануара 2020. године, са почетком у 12,00 часова.

7. По окончању поступка јавне расправе Министарство заштите животне средине анализираће све примедбе, предлоге и сугестије учесника у јавној расправи и сачиниће и објавиће извештај о спроведеној јавној расправи о Предлогу стратегије на интернет страници Министарства заштите животне средине и порталу е-управе најкасније седмог радног дана пре подношења Влади на разматрање и усвајање.

8. Овај програм, ради реализације, доставити Министарству заштите животне средине, које ће јавни позив за учешће у јавној расправи са овим програмом објавити на својој интернет страници и на порталу е-управе.

05 Број: 353-12858/2019-1

У Београду, 26. децембра 2019. године

ОДБОР ЗА ПРИВРЕДУ И ФИНАНСИЈЕ

|  |  |
| --- | --- |
|  | ПРЕДСЕДНИК ОДБОРА  Синиша Мали |